पाएं अपने शहर की ताज़ा ख़बरें और फ्री ई-पेपरडाउनलोड करें
क्षेत्र में कोरोना वायरस का संक्रमण बड़ी तेजी के साथ अपने पैर पसार रहा है। इसी बीच ठेके पर कार्यरत स्वास्थ्य कर्मियों ने अपनी मांगों को लेकर मंगलवार को अनिश्चितकालीन हड़ताल शुरू कर दी है। इसके चलते लोगों को बेहद परेशानी का सामना करना पड़ रहा है। विभाग के नेशनल हेल्थ मिशन के आह्वान पर अबोहर व ब्लॉक सीतो गुन्नों के कर्मचारियों ने मंगलवार से अनिश्चितकालीन हड़ताल शुरू कर दी है। कर्मचारियों ने सरकारी अस्पताल अबोहर में पंजाब सरकार के खिलाफ जमकर नारेबाजी की। इमरजेंसी सेवाएं, वैक्सीनेशन, सैंपलिंग, रिपोर्टिंग का काम बंद किया।
मिशन की ब्लॉग प्रधान प्रवीण रानी, राजिंदर कौर और राजेश कुमार ने बताया कि एनएचएम कर्मचारी 12-12 वर्षों से ठेके पर कार्य कर रहे है लेकिन उनको पक्का नहीं किया जा रहा है। इसके अलावा अन्य मांगें ऐसी हैं जिन्हें सरकार पूरा नहीं कर रही है। सरकार लगातार उनके साथ लारेबाजी कर रही है। उन्होंने बताया कि कोरोना काल में भी वह अपनी जिंदगी को दाव पर लगाकर अपना काम ईमानदारी से कर रहे हैं, जिसके बावजूद सरकार उनको अनदेखा कर रही है और पक्का नहीं किया जा रहा। उन्होंने कहा कि ठेके पर कार्य करते 12 हजार कर्मचारियों को सिर्फ 10 हजार रुपए प्रति माह वेतन देकर कई गुना ज्यादा काम लिया जा रहा है। कोरोना काल में कार्य करते अनेक कर्मचारी कोरोना पॉजिटिव आ रहे हैं। सरकार को हमारे खिलाफ बयानबाजी करने की बजाए हमारा साथ देना चाहिए।
कर्मचारियों ने सरकार को चेतावनी दी कि अगर बिना शर्त उन्हें रेगुलर करने का नोटिफिकेशन जारी न किया तो वे संघर्ष तेज करेंगे। इस प्रदर्शन में जसविंदर कौर, कुलदीप, फतेह सिंह, मंजू, कंचन, अनिल कुमार, राज सिंह, हरपाल सिंह, बलजिंद्र सिंह के अलावा रेगुलर कर्मचारियों नरैणा राम, टहल सिंह सहित अन्य कर्मचारियों ने भी उन्हें समर्थन दिया है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva zho_Hant eng_Latn